
Ca să înțelegem corect legătura dintre dizabilitate și diversitate, e nevoie să ne familiarizăm cu semnificația ambelor cuvinte.
Acceptarea diversității înseamnă recunoașterea faptului că oamenii sunt unici în ceea ce privește aspectul exterior al personalității lor. Felul în care fiecare persoană înțelege și respectă aceste aspecte este crucial pentru progresul societății. A fi divers înseamnă să avem fiecare o unicitate încă de la începutul vieții noastre. Nu putem alege sau controla dacă suntem sau nu suntem diferiți. În locurile în care există două sau chiar mai multe persoane, există diversitate. Variațiile dintre noi pot proveni din factori precum vârsta, etnia, genul, capacitățile fizice, naționalitatea, orientarea sexuală, nivelul de educație, starea civilă, credința religioasă și traumele trăite care ne-au marcat. Diversele noastre diferențe ne oferă beneficii și trăsături distincte, conferindu-ne o perspectivă aparte asupra vieții.
Referindu-ne la dizibilitate, aceasta corespunde nivelului de dezvoltare al persoanei, respectiv consecințele asupra sarcinilor, abilităților și ocupației persoanei. Potrivit definiției ICIDH, dizabilitatea constă în orice restrângere sau lipsă a abilității de a desfășura o activitate într-un mod considerat obișnuit pentru o ființă umană.
În zilele noastre, din păcate, există încă o oarecare atitudine respingătoare în ceea ce privește persoanele cu dizabilități. Încă se mai folosește termenul de handicap în sens peiorativ, ceea ce denotă faptul că încă nu acceptăm diversitatea în adevăratul sens al cuvântului. De cele mai multe ori apare discriminarea în ceea ce privește persoanele cu dizabilități. Aceasta se bazează pe faptul că standardul unei ,,vieți normale” este să nu ai o dizabilitate. A fi perceput ca și persoană care nu face parte dintr-o normalitate, duce la faptul că, și locurile publice și private, serviciile, educația și activitățile sociale nu ar trebui să fie pentru persoanele cu dizabilități deoarece acestea au fost concepute pentru a servi persoanelor normale. Accentul se pune pe dizabilitate – ceea o persoană nu poate face, în loc să se pună accentul pe ceea ce persoana respectivă poate face, de aici rezultând clar o marginalizare, o excludere a persoanelor cu dizabilități. Prin urmare, atitudinile de marginalizare, segregare sunt un produs al slabei informări asupra caracteristicilor fiecărei categorii de dizabilitate, inconvenient care frânează implementarea cu succes a politicilor și practicilor incluzive, de egalizare a șanselor.
Persoanele cu dizabilități au dreptul la o viață normală, fără prejudecăți, fară discriminare și fără etichete. Recunoașterea drepturilor egale pentru toți oamenii, inclusiv copiii, fară nici o discriminare, presupune că, nevoile fiecărui individ au importanță egală. Aceste nevoi trebuie sa stea la baza planurilor făcute de societate așadar, egalizarea șanselor referindu-se la procesul prin care diversele sisteme ale societații și mediului sunt puse la dispoziția tuturor și, in particular, a persoanelor cu dizabilități. Egalizarea șanselor trebuie ințeleasă ca drept al persoanelor si copiilor cu dizabilități de a rămâne in comunitate și de a primi sprijinul necesar in cadrul structurilor obișnuite de educație, sănătate, a serviciilor sociale și de incadrare in muncă.
În prezent, la nivelul şcolii şi la cel al societăţii, în general, se manifestă o largă varietate de atitudini, de la separare și segregare (izolare în raport cu contextele educaționale la care au acces în mod obișnuit copiii), la acceptare, integrare şi incluziune în diferite grade şi modalități. Cele mai frecvente atitudini față de această categorie de copii sunt dominate de stereotipuri având conotații negative, de subevaluare, argumentate în mare măsură, de lipsa de reușită determinată de un nivel redus al competenţelor, al capacităţilor de învățare. Ei sunt considerați „copii cu probleme”, iar acest tip de raționament nu face altceva decât să individualizeze acele probleme, în condițiile în care, de cele mai multe ori, acestea nu sunt generate la nivel individual, ci la cel al mediului școlar. Un astfel de stereotip, care antrenează serioase prejudicii este acela că, „din cauza deficiențelor, copilul nu poate face față programei, nu poate fi integrat în învățământul obișnuit”, sugerându-se opțiunea învățământului special.
Integrarea in comunitate a copiilor supuși riscului de marginalizare este un proces de debarasare de sindromul de deficiență, sindrom care, in final, conduce la dependența copilului cu dizabilități de alții, devenind tributar asistenței, indiferent de natura ei. Privită din acest unghi, singura soluție o constituie reducerea diferențelor, pentru ca acești copii deosebiți să urmeze o școală obișnuită. Pornind de la identificarea acestei probleme, scoala trebuie să-și extindă scopul si rolul obișnuit pentru a putea răspunde unei mai mari diversități de copii. Este necesar ca învățământul sa se adapteze cerințelor copiilor, și nu invers. Ținta finala este să se asigure ca toți copiii sa aibă acces la o educație in cadrul comunității, educație care să fie adecvată, relevantă și eficientă.  
Şcoala, ca instituţie publică de formare şi socializare umană trebuie să răspundă cerinţelor tuturor elevilor, atât celor care au un ritm de învăţare și un potenţial intelectual și aptitudinal peste medie,cât și celor care manifestă deficiențe de învăţare. Ambele categorii pot fi considerate cu cerințe educative speciale și necesită un program individualizat de învățare.
Deși persoanele cu dizabilități sunt parte a societății noastre, beneficiind de statutul de ființă socială, percepția și atitudinile față de ele nu sunt deocamdată perfect compatibile cu ceea ce însemnă șanse egale sau egalitate în drepturi. Acceptarea deplină a acestor subiecți, în cadrul vieții sociale nu se poate realiza decât printr-un proces de cunoaștere adecvată a lor, cunoaștere care să ducă la o schimbare atitudinală în sens pozitiv, adică de acceptare a diversității care ne înconjoară. Schimbarea atitudinală trebuie să fie coroborată cu acordarea de roluri sociale, astfel încât și persoanele cu dizabilități să se simtă utile, să își aducă contribuția la dezvoltarea societății din care fac parte.

